**EN FEMINISME FOR ALLE**

Alle mennesker skal have magten over egen krop, eget liv og egen fremtid. Alle skal være lige - ikke kun for loven, men også i værd og muligheder. Sådan er det ikke i dag. Mange faktorer begrænser den enkeltes frihed, og køn er en af de mest markante. Dette papir skitserer SFU’s feministiske analyse og ideologi, De mest grundlæggende kønsproblematikker i dagens Danmark og vores kamp for at ændre det. I SFU er vi feminister, fordi vi kæmper for ligestilling og anerkender, at kvinder og alle mennesker, der uanset køn udtrykker femininitet, er undertrykt af samfundet.

**Magt og frihed**

Historisk har den hvide, heteroseksuelle mand, som betegner sig ved det køn han blev tildelt ved fødslen, altid været det neutrale udgangspunkt. Alle andre defineres stadig i dag ud fra, hvordan de adskiller sig derfra. Det skyldes økonomisk, kulturelle og sociale strukturer, der placerer disse privilegerede mænd i en position, hvor deres historie bliver menneskehedens historie. At kunne definere virkeligheden er et af de mest grundlæggende magtredskaber. Vores feminisme handler om at brede magten ud og skabe frihed for alle. Undertrykkende strukturer bekæmpes ikke ved, at enkeltpersoner går imod dem. Kønskampen handler ikke om, at det enkelte individ skal kæmpe sin egen kamp, men at vi i fællesskab skal kæmpe for lige rettigheder og muligheder for alle. Problemet løses ikke af, at den enkelte kvinde er god til at forhandle løn, men af at alle får lige løn for lige arbejde. Kun i fællesskab kan vi nedbryde de undertrykkende strukturer. Kun i fællesskab kan vi kæmpe mod dem, der vil splitte os. Kun i fællesskab kan vi kæmpe mod de kræfter i vores samfund der vil skabe ulighed, ved at spille mænd og kvinder og køn ud mod hinanden.

# En inkluderende feminisme

# Magtstrukturer findes i mange forskellige former, som påvirker hinanden. Kønsundertrykkelse kan aldrig isoleres fra de øvrige undertrykkelsesformer, og derfor er vores feminisme intersektionel. Det betyder, at den kun giver mening i samspil med kapitalismekritik, antiracisme og modstand mod alle øvrige former for undertrykkelse. Det er derfor vigtigt, at vi som feminister er bevidste om, at kønsproblematikker opleves forskelligt at forskellige mennesker. Racialiserede kvinder – kvinder, der på baggrund af udseende, religion eller etnicitet udsættes for racisme - oplever for eksempel en racistisk sexisme, når de ses som eksotiske. Når hele befolkningsgrupper fetisheres, usynliggøres eller latterliggøres, legitimerer det undertrykkelse af dem, fordi de umenneskeliggøres. Samtidig er det vigtigt at vores feminisme ikke er binær, og altså ikke begrænser sig til samfundets opfattelse af køn som kun værende mænd og kvinder. Vores feminisme må aldrig kun handle om forholdet mellem mænd og kvinder, men bør også handle om samfundets krav til en entydig og traditionel kønsidentitet. Vi skal gøre op med den diskriminerende binære kønsdeling, for vores feminisme er også kampen for dem, der hverken er mænd eller kvinder, og som oplever undertrykkelse og negligering.

# Privilegieblindhed

Privilegier er i udgangspunktet usynlige for dem, der har dem. Det er en luksus at opleve, at forhold som køn, klasse, seksualitet, etnicitet og handicap ikke er noget, man behøver at skænke en tanke. Det kan være svært at erkende, at man har fordele, som andre ikke har, og som man derfor ikke naturligt er berettiget til. Millionæren kan føle sig uberettiget angrebet hvis der indføres millionærskat. Virksomhedsejeren kan nogle føle, at privat ejendomsret over produktionsmidlerne er en menneskeret. På samme måde kan mænd føle, at de bliver krænket på deres personlige frihed, når bogen udfordrer deres “ret” til at have nemmere adgang til magtpositioner og udnytte kvinder til tilfredsstillelse af følelsesmæssige, seksuelle og praktiske behov. Derfor kan nogle mænd reagere med vrede, når deres interesse i en kvinde bliver afvist. Når ulighed er status quo, kan de, der nyder godt af den, glemme, at der er andre, der lider under den. Man har ikke selv valgt sine privilegier, men man har altid et ansvar for at være bevidst om dem og være lydhør over for de mennesker, der mærker konsekvenserne af den skæve fordeling af dem. Vi skal lytte mere til hverdagens eksperter og kæmpe for at deres stemmer bliver hørt i debatten. Ligesom det kan være svært for de privilegerede at anerkende, at de har privilegier, kan det også være svært for de uprivilegerede at se, at der er en ulige fordeling af disse. Det skyldes, at vi alle er opvokset med denne fordeling, hvorfor ikke alle naturligt stiller spørgsmålstegn ved den – heller ikke dem, der rammes af den. SFU vil derfor kæmpe for at udbrede anerkendelsen af den strukturelle ulighed hos dem, der rammes af den.

# Feminine og maskuline værdier

Vi lever i et samfund med meget forskellige forventninger til mennesker baseret på deres køn. Kønsroller begrænser alle, og konsekvenserne af at træde udenfor kan være lige så katastrofale for ofrene, som de kan være usynlige for andre. Børn opdrages til at være drenge og piger og sidenhen mænd og kvinder inden for meget snævre rammer for, hvad det vil sige. Dette sker allerede tidligt, også i institutioner, hvor børn i høj grad sættes i kønnede kasser. Disse kasser baserer sig på de traditionelle opfattelser af, hvad en “rigtig” mand og kvinde er. Mænd skal være stærke og aggressive. Det fordrer en voldelig kultur, hvor mange mænd føler behov for at hævde sig, hvis de føler sig udfordret på deres magtposition, og hvor der ikke er plads til, at mænd er følsomme, omsorgsfulde og kærlige. Det er nemlig værdier, samfundet tillægger kvinder. Kvinders værd lægges i deres evne til at behage andre; visuelt, følelsesmæssigt og seksuelt. Disse normer og påtvungne roller er enormt begrænsende for alle mennesker. Det har alvorlige konsekvenser for vores samfund. Kvinder tysses på, bliver kaldt højtråbende eller hysteriske, hvis de taler højt og passioneret i det offentlige rum. Mænd bliver set som stærke og handlekraftige, hvis de gør det samme. Det har betydning for den offentlige debat, hvor de fleste markante debattører er mænd. Det har også betydning i beslutningsprocesserne på arbejdspladsen og på lønforhandlingerne. Mænd der tager omsorg eller ikke er udfarende bliver set som svage og feminine, og det hæmmer deres muligheder i samfundet. Kønsrollerne gør magtbalancen i vores samfund ulige.

Opbrud i kønsroller. I dag ser vi tegn på, at de traditionelle roller bliver udfordret, hvilket vi ser som positivt: Ingen skal sættes i kasser på baggrund af køn, og vi er modstandere af enhver forestilling om “rigtige” mænd og kvinder. Imidlertid betyder denne udfordring af de traditionelle roller, at kvinder i dag i højere grad end tidligere udsættes for dobbeltstraf. Det betyder, at kvinder har to eller flere modsatrettede paradigmer at rette sig efter, og uanset hvilket, man vælger, kritiseres man herfor. Eksempelvis kritiseres karrierekvinder ofte for ikke at være nok sammen med deres børn, imens kvinder, der er hjemmegående, kritiseres for at forsømme deres karriere. Kvinder udsættes for dobbeltstraf i alle aspekter af deres liv, bl.a. arbejds-, familie- og seksualliv.

# Arbejds- og familieliv

Kvinder begrænses på arbejdsmarkedet, og mænd begrænses i deres rolle som forælder. Det bunder i den traditionelle idé om, at mænd hører til på arbejdsmarkedet og kvinder i hjemmet. Denne skelnen mellem det professionelle og private fører til et kønsopdelt arbejdsmarked og forskel i lønniveau. Omsorgsfag betales lavere, fordi man ser traditionelt kvindearbejde som mindre værd. På den baggrund ønsker SFU at gøre op med løndiskrimination, så man får samme løn for samme arbejdsindsats, når arbejdet har samme værdi. Desuden vil vi også af samme grund arbejde for at bryde stereotype forventninger til arbejds- og uddannelsesvalg. Fædre forventes ikke at tage ansvar som forældre og inddrages ofte ikke på lige fod med mødre. Arbejdsgivere diskriminerer kvinder, fordi de forventes at sætte hjemme først, og dermed er dyrere i barsel og sygedage samt mere tilbøjelige til at gå på deltid. Vi kæmper for bedre mulighed for at gå ned i tid, for forældre og alle andre, uanset køn. Mange kvinder er i dag på deltid, hvilket skaber uligeløn. Derfor skal forholdene for at arbejde mindre eller på deltid, generelt og særligt for mænd, forbedres, også i det private. Udover dette arbejder vi også for flere fuldtidsstillinger indenfor de klassiske kvindefag. Mange fagligheder er begrænset ved et lavt udbud af fuldtidsstillinger og mange deltidsstillinger. Det gør, at mange kvinder ikke har mulighed for fuldtidsarbejde, selvom de gerne vil. Det skaber økonomisk ulighed mellem køn. Forventningen om at kvinder sætter hjemmet først er også grunden til, at mænd ses som bedre ledere. De forventes at være rationelle og objektive i modsætning til kvinders følsomhed. Vi vil ikke blande os i, om der er traditionelle kønsroller i den enkelte familie, men ændre magtforholdet så der ikke er en bunden fordeling. Derfor kæmper vi for, at mænd får større mulighed for samvær med deres børn, og derved også bedre forhold for kvinder på arbejdsmarkedet. På arbejdspladsen er beslutningsprocessen oftest mandsdomineret, hvilket på ingen måde er hverken retfærdigt eller optimalt for beslutningerne. Der skal derfor arbejdes for at få inkluderet kvinder mere i beslutningsprocessen, både når det gælder de små beslutninger, der sker på gulvet, men også de store beslutninger, der sker i bestyrelseslokalet.

# Seksualitet og samtykke

# Fastlåste forventninger til seksualitet er skadeligt og begrænsende. Heteroseksualitet ses som udgangspunkt, og folk dømmes for deres niveau af sexlyst og antal sexpartnere. Mens kvinders seksualitet ses som passiv og romantisk, opfattes mænds seksualitet som handlende og aggressiv. Det ses blandt andet når kvinder med mange sexpartnere opfattes som billige og mænd med få som feminine og utilstrækkelige. Samfundet opdrager drenge til at være udfarende og insisterende, hvilket medfører, at mænd er stærkt overrepræsenterede i voldsstatistikker - også når det kommer til seksuel vold. Alt for mange og især kvinder får deres grænser overskredet. Sexchikane er virkeligheden for langt de fleste kvinder, og ofrene får ofte at vide, at de er nærtagende, eller at de selv var skyld i det. Selv i sager om voldtægt pålægges skylden ofte offeret af både politiet og retssystemet, og sagerne medfører sjældent straf. Samtykke skal være grundstenen for al seksuel opførsel, og alle skal have frihed til at udleve deres seksualitet, så længe det ikke skader andre.

# Din krop er din egen

# Menneskekroppen er mangfoldig, og vi er ufrie, når vores kroppe bedømmes og reguleres. Skønhed er blevet en alt for udbredt målestok, og især kvinder bliver presset til at bruge kræfter, tid og penge på at se godt ud, fordi samfundet fortæller dem, at det er det, der afgør deres værd. Piger roses mere for et yndigt udseende end for evner og kvaliteter. Samtidig er mediernes fremstilling af kroppen typisk manipuleret med henblik på profitmaksimering. Der opstilles et snævert og svært opnåeligt skønhedsideal uanset køn. Alt sammen i kapitalismens interesse, fordi det skaber kunstige behov hos forbrugerne. Den yderste konsekvens heraf er objektiviseringen af kvinder. Det opretholder undertrykkelsen af kvinder, fordi de ikke ses som mennesker med personlighed, følelser og evner, men reduceres til en seksualiseret krop. Tykke, ikke-hvide, handicappede og andre, der ikke lever op til skønhedsidealerne, oplever diskrimination og manglende repræsentation. Samfundet skal ikke bestemme over din krop – hverken gennem lovgivning eller sociale regler. Om du bærer religiøse symboler, får foretaget en abort, er transkønnet og ønsker en kønsoperation eller er en mand i høje hæle, så har du ret til det.

# Religiøs og patriarkalsk undertrykkelse af kvinder

En af de største udfordringer for ligestillingen i dag er kvinders forhold i ekstreme religiøse miljøer og patriarkalske parallelsamfund. I disse miljøer begrænses kvinders frihed på baggrund af en forskruet seksualmoral, hvor familiens ære kobles med seksuel afholdelse for kvinder uden for ægteskabet og hvor kvinden er underlagt manden i ægteskabet.

Fundamentalistiske religiøse ledere styrer i disse områder, hvor kvinder udsættes for fysisk vold, fratages frie valg, udsættes for social kontrol og ofte må leve i tvangsægteskaber. Mange forbydes også at deltage i samfundet gennem uddannelse og job og de isoleres derved fra samfundet.

I erkendelse af denne store udfordring mener vi som socialister og feminister at kampen mod kvindeundertrykkende miljøer hænger stærkt sammen med bekæmpelsen af parallelsamfund og sikringen af ordentlig integration.

# Feminisme i SFU

# Vi er altid vores feministiske ideologi bevidst, når vi laver politik. Vi kæmper for feministisk forandring i samfundet, men vender også blikket indad. Vi er alle vokset op i et samfund gennemsyret af mandschauvinisme, og alle kan komme til at sige noget dumt uden at tænke sig om. Da nytter det ikke at dømme folk. Sexist er ikke noget man er - sexisme er noget man gør. Det gælder derfor om at forklare hinanden, hvorfor handlingen er skadende.

# SFU har ansvar for at tilbyde skoling i feministisk teori og italesætte sexisme. Ingen organisation er perfekt, og overgreb foregår i selv de bedste miljøer. SFU må på alle niveauer tage det alvorligt, hvis nogen giver udtryk for at have oplevet noget ubehageligt på baggrund af seksualitet, køn eller lignende i vores organisation. SFU bestræber sig på at være en mangfoldig organisation med en bred repræsentation på tværs af køn, baggrund og identitet. I SFU accepterer vi hverken kønnede magtstrukturer eller hverdagssexisme. Vi forpligter hinanden på at skabe et trygt miljø med plads til alle.

**Vi er bevidste om uretfærdighederne og vil tage udgangspunkt i disse principper, når vi kæmper for en verden uden undertrykkelse.**